РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/261-14

13. септембар 2014. године

Б е о г р а д

З А П И С Н И К

ЈЕДАНАЕСТЕ СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 12. СЕПТЕМБРА 2014. ГОДИНЕ

Седница је почела у 13,15 часова.

Одбор је, у складу са чланом 42. став 4. Пословника Народне скупштине, одржао седницу ван седишта Народне скупштине, у Општини Ивањица. Финансијску помоћ за одржавање 11. седнице Одбора ван седишта је пружио Програм Уједињених нација за развој (УНДП) кроз пројекат „Јачање надзорне функције и јавности рада Народне скупштине Републике Србије“.

Седници је председавао Маријан Ристичевић, председник Одбора.

Седници су присуствовали чланови Одбора:Зоран Антић, Жарко Богатиновић, Милија Милетић, Верољуб Матић, Велимир Станојевић, Сабина Даздаревић као и Владан Милошевић, Младен Лукић, заменици чланова Одбора.

Седници нису присуствовали чланови Одбора: Ђорђе Стојшић, Миодраг Николић, Марјана Мараш, Горан Ћирић, Јован Марковић, Милан Кораћ, Душан Петровић, Арпад Фремонд

Поред чланова Одбора седници je присуствовао и народни посланик Невенка Милошевић.

Поред чланова Одбора седници су присуствовали: представници Министарства пољопривреде и заштите животне средине: Атила Јухас, државни секретар и Драган Мирковић, начелник Одељења за рурални развој; Миломир Зорић, председник Општине Ивањица, Зоран Радовановић, председник Управног одбора фонда за развој Општине Ивањица; Димитрије Пауновић, председник Општине Нова Варош, Милан Радојичић, Одбор за пољопривреду Општине Ариље, Есад Хоџић, директор регионалног центра за развој пољопривреде из Сјенице, представници удружења Виламет: Миодраг Богдановић, председник удружења из Ивањице, Драган Богдановић, председник удружења из Ариља, Стојан Оцоколић, Војо Тошевић, Радослав Драшковић, Мирослав Стевановић, пољопривредници, као и представници средстава јавног информисања.

Пре утврђивања дневног реда предложена је допуна од стране Маријана Ристичевића тачком–**Изгласавање састава Радне групе за праћење стања у пољопривреди у маргиналним - неразвијеним подручјима Републике Србије.;** која би била разматрана као прва тачка дневног реда. Предлог Маријана Ристичевића је усвојен већином гласова ( 9 за) тако да је усвојен следећи

Д н е в н и р е д

1. Изгласавање састава Радне групе за праћење стања у пољопривреди у маргиналним - неразвијеним подручјима Републике Србије.
2. Стање у пољопривреди са посебним освртом на пољопривреду у регионима западне, централне и јужне Србије.
3. Разно.

Седница је одржана у сали хотела Парк, Општина Ивањица.

Прва тачка дневног реда - **Изгласавање састава Радне групе за праћење стања у пољопривреди у маргиналним - неразвијеним подручјима Републике Србије.**

Чланови Одбора су, већином гласова (9 за), а на основу члана 44. став 6. Пословника Народне скупштине Републике Србије, донели Одлуку о формирању Радне групе за праћење стања у пољопривреди у маргиналним – неразвијеним подручјима Републике Србије. За председника Радне групе одређен је народни посланик Милија Милетић, Сабина Даздаревић, заменик председника, а остали чланови су народни посланици: Младен Лукић и Жарко Богатиновић.

Пре преласка на другу тачку дневног реда, Маријан Ристичевић је дао реч председнику Општине Ивањица, Миломиру Зорићу и народном посланику Невенки Милошевић. Невенка Милошевић је поздравила све присутне и истакла, да је регија Моравичког округа најважнија за производњу малина и кромпира у нашој земљи. Потенцијали регије су велики а циљ овог састанка је да се препознају проблеми у пољопривреди, пре свега задругарству, противградној заштити и производњи малина. У уводним напоменама, Миломир Зорић се захвалио на доласку на седницу скупштинском Одбору за пољопривреду, шумарство и водопривреду, као и представницима удружења малинара и локалним медијима. Председник је затим дао реч Зорану Радовановићу, председнику Управног одбора фонда за развој Општине Ивањица.

У уводним напоменама, Зоран Радовановић, истакао је да Општина Ивањица обухвата 1.090 километара квадратних површине и да по задњем попису на том подручју живи 32.500 становника. Ивањица је првенствено брдско-планински крај, богат шумом и шумским плодовима. Најпознатији је по малинама, купинама (око 1800 хектара под малином и 80-100 хектара под купином) и кромпиру. По његовим речима, посебно треба да се обрати пажња на прерадне капацитете, који су веома мали, па више од 70% сировине одлази у друге општине, где се прерађује и даље продаје.

Друга тачка дневног реда - **Стање у пољопривреди са посебним освртом на пољопривреду у регионима западне, централне и јужне Србије.**

У уводним напоменама, Сабина Даздаревић, народни посланик, је указала на проблем слабе организације пољопривредних произвођача, непостојања задруга, мала издвајања из буџета за пољопривреду и путну инфраструктуре која је у јако лошем стању. Такође, изнела је и предлог да се побољша стручна саветодавна служба у Новом Пазару.

Народни посланик, Велимир Станојевић, је истакао, да је неопходно усвојити Закон о реонизацији пољопривреднe производњe и повећати подстицаје и заштиту произвођача, пре свега јагодичастог воћа. По његовим речима, мора се унапредити технологија гајења воћа, а затим навео пример гајења сорти малине, познијег времена зрења. Такође, Министарство пољопривреде треба више да улаже у објекте и инфраструктуру на селу.

Маријан Ристичевић, председник Одбора, истакао је, да је наш пољопривредни систем разорен и да су потребни не месеци и године, већ деценије, да би се он опоравио. По његовим речима, богатство и моћ једне земље се мери количином хране коју она може да произведе, као и квалитетом ваздуха и воде. У Србији има 3,4 милиона хектара обрадивих пољопривредних површина, 400.000 хектара необрадивих, док је под пашњацима између 700 и 800 хиљада хектара. Годишњи извоз пољопривредних производа износи око две милијарде евра, са плановима да буде знатно већи у наредном периоду. Проблеми који прате наше село су и низак наталитет и просечна старост сеоског становништва која износи 59 година.

Атила Јухас, државни секретар, је истакао да рурални развој треба да се заснива на малом пољопривредном произвођачу. Такође, упознао је чланове Одбора са планом Министарства да се Управа за аграрна плаћања ускоро пресели из Шапца за Београд.

Гости седнице Одбора за пољопривреду, шумарство и водопривреду били су Димитрије Пауновић, председник Општине Нова Варош, Милан Радојичић, Одбор за пољопривреду Општине Ариље, Есад Хоџић, директор регионалног центра за развој пољопривреде из Сјенице, представници удружења Виламет: Миодраг Богдановић, председник удружења из Ивањице, Драган Богдановић, председник удружења из Ариља, Стојан Оцоколић, Војо Тошевић, Радослав Драшковић, Мирослав Стевановић, пољопривредници, који су члановима Одбора директно изложили проблеме са терена.

Чланови Одбора су после дискусије о стању у пољопривреди са посебним освртом на пољопривреду у регионима западне, централне и јужне Србије., а на основу члана 56. став 1, алинеја 3, донели следећи:

З А К Љ У Ч А К

I

1.Одбор предлаже, имајући у виду да се одузете шуме не враћају претходним власницима, да Министарство пољопривреде и заштите животне средине посвети посебну пажњу шумама и питању реституција истих и да с тим у вези иницира евентуалне измене закона и разговоре са Агенцијом за реституцију.

2.Одбор предлаже да се изврше кадровске промене у Управа за ветерину подсећајући на нерешено питање класичне куге свиња и немогућности извоза свињског меса преко земаља ЕУ у Русију и друге проблеме везане за Управу.

Одбор предлаже да Управа за ветерину приликом матичења, односно одјаве одређеног грла поведе посебну пажњу на лакшу одјаву и пријаву у бази података. Такође предлаже да се у Програм мера не уврштавају кафилерије, а посебно не појединачно, због индиција да у Управи за ветерину одређене особе обављају приватне послове са приватним предузећем Енерго Зелена. Одбор сматра да су кафилериje комерцијална привредна друштва и да се не ради о јавним установама које се старају о заштити здравља животиња.

3.Одбор препоручује Влади Републике Србије да у наредном периоду максимално подржи пољопривредну производњу и подигне прерађивачке и складишне капацитете у Србији. Одбор препоручује да се акценат стави на воћарство, повртарсво и сточарство и прераду што ближе месту производње, уз већу подршку задругама и удружењима пољопривредника у предфинансирању и финансирању пројеката у циљу коришћења предприступних фондова из ЕУ.

4.Одбор препоручује да Република Србија у оквиру програма руралног развоја поведе рачуна о производњи малина предлажући да субвенције буду на већем нивоу, да се њима стимулишу прерада, паковање и складиштење. Влади се препоручује да максимално подржи производњу малина, односно складиштење и прераду, где би ,уз финасијску помоћ државе и ЕУ предприступних фондова, постигли да власници складишних и прерађивачких капацитета буду сами произвођачи.

5.Одбор препоручује се приликом експропријације пољопривредног земљишта ради изградње инфраструктуре поведе рачуна о тржишној и праведној надокнади за земљу која се одузима ради изградње ифраструктуре.

6.Одбор предлаже да се изврше кадровске промене и попуне у Управи за аграрна плаћања. Одбор подсећа да се Република Србија још увек није акредитовала за предприступна средства ЕУ због чега губи значајна средства.

7.Одбор изражава захвалност пољопривредним произвођачима у регионима западне, централне и јужне Србије, имајући у виду чињеницу да се такмиче са конкуренцијом на регионалном, европском и светском нивоу,у смислу недовољних подстицаја у пољопривреди.

8.Одбор препоручује Влади да благовремено посвети пажњу противградној заштити, и да Министарство пољопривреде и заштите животне средине, уколико дозволе могућности, пронађе средства за техничку заштиту протвградним мрежама изнад воћњака и засада.

9.Одбор предлаже да се преиспита приватизација хладњаче у Приликама, општина Ивањица. Такође је потребно испитати превару и неисплаћивање рода малине за 2010. годину из поменуте хладњаче.

10.Одбор предлаже да Министарство пољопривреде помогне Регионални центар за развој пољопривреде у Сјеници.

11.Одбор подржава сваког пољопривредника појединачно или кроз конзорцијум да учествује у приватизацији пољопривредних и прерађивачких предузећа у складу са њиховим могућностима.

У дискусији су учествовали народни посланици Маријан Ристичевић, Сабина Даздаревић, Велимир Станојевић, Милија Милетић, Верољуб Матић, Владан Милошевић,

Трећа тачка дневног реда – **Разно**

Под тачком Разно**,** Маријан Ристичевић је упознао чланове Одбора са иницијативом Милорада Добрића, главног уредника ревије „Село“, да се подржи фондација „Домаћин Србије“. Овај предлог је подржала већина чланова Одбора. (9 за).

Председник Одбора је упутио протест свим државним емитерима са националном покривеношћу због неадкеватног праћења активности скупштинског Одбора за пољопривреду, шумарство и водопривреду.

Пошто других питања и предлога није било, седница је закључена у 15,50 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Маријан Ристичевић